《饶歌》
清代·李必恒

牵马出里门，扈跸边城去。西陲有遗孽，狡脱甚投兔。

誓灭此朝食，家室非所顾。附书与六亲，不必念苦辛。

天子是主帅，拊循如家人。天子是主帅，士气为之扬。

天子是主帅，甲胄生辉光。早夜五十里，有道无兼程。

军中米粟多，到处泉流清。昔怨从军苦，今歌从军乐。

功成受上赏，图形在麟阁。

作者简介：清江苏高邮人，字北岳，一字百药。廪生。多病耳聋。宋荦为苏抚，见其诗，招入幕府，列为江左十五子之一，方欲以姓名荐达，已短命而死。有《三十六湖草堂集》。